text: Stadfæster dom for drab i Sommersted
  22 januar 2010 kl. 17.52
  Landsretten har fundet alle tre tiltalte skyldige i sag om et brutalt drab, hvor en kvinde blev tævet til døde. Straffen udmåles i næste uge.
  Tre mænd begik i fællesskab et drab, der kostede den 35-årige Anne Pedersen livet.
  Da skyldsspørgsmålet i dag skulle afgøres i Vestre Landsret i Sønderborg, så retten ikke grund til at ændre på afgørelsen fra byretten, hvor alle tre også blev dømt for drabet og hver fik 12 års fængsel.
  
  Banket ihjel
  I september 2008 opsøgte de tre mænd den 35-årige Anne Petersen, der boede hos en veninde i Sommersted nær Haderslev. 
  Kvinden havde forinden fortalt sin mand, at hun ikke ville se ham mere. Det er kommet frem under retssagen, at mændene efter at have drukket tæt tog over til lejligheden for at give hende "en røvfuld". 
  Anne Petersen var mor til fem. Hun blev banket ihjel. Obduktionen viste 48 skader fordelt rundt om på kroppen.
  